Boksburg-ontploffing: Maatskappy betreur voorval  Die brug ná die ontploffing. Foto: Twitter Die vervoermaatskappy wie se vragmotor Saterdag in Boksburg ontplof en die lewe van minstens 15 mense geëis het, het gesê hy is diep bedroef oor die voorval. Die bestuurder van die gastenkwa het die voorval oorleef en word tans in ŉ hospitaal vir sy beserings behandel. Volgens Infinite Transport kan die bestuurder nie in die stadium kommentaar lewer oor die voorval nie, maar sal hy sodra moontlik uitgevra word oor wat gebeur het sodat die ondersoekspan van die nodige inligting verskaf kan word. “Die direkteurs en bestuurspan van Infinite Transport werk nou saam met die onderskeie owerhede en onafhanklike ondersoekers om al die feite rondom die voorval te ondersoek.” ŉ Finale verslag sal saamgestel word sodra die ondersoek afgehandel is. “Infinite betreur die baie hartseer en betreurenswaardige verlies van lewe en beserings en ons wil graag ons meegevoel betuig met die families van die oorledenes en beseerdes.” Drie personeellede van die nabygeleë Tambo-gedenkhospitaal is onder diegene wat in die voorval omgekom het. Dié personeellede – ŉ voertuigbestuurder en twee verpleegsters – het ernstige brandwonde tydens die ontploffing opgedoen. Dr. Joe Phaahla, minister van gesondheid, het Sondag tydens ŉ mediakonferensie by die hospitaal gesê 321 mense was teen Saterdag 18:00 in die hospitaal opgeneem. Die hospitaal is intussen gesluit vir nuwe opnames. Maroela Media het vroeër berig 24 pasiënte en 13 personeellede wat ten tyde van die ontploffing in die hospitaal se ongevalle-eenheid was, is in die ontploffing beseer. Ander beseerde personeel het in die hospitaal se parkeerarea óf op die toneel gestaan toe ŉ gastenkwa onder ŉ brug in Hospitaal-rylaan vasgesit en later ontplof het. Die hospitaal is sowat 100 m van die brug geleë. Volgens Phaahla het die ontploffing groot strukturele skade aan die ongevalle- en X-straalafdelings aangerig. Die departement van infrastruktuurontwikkeling het intussen ingenieurs na die hospitaal gestuur om die veiligheid van die gebou na te gaan.